SET เสี่ยงรูดต่อตามภูมิภาค วิตกสถานการณ์จีน-สหรัฐฯระอุ
SET เสี่ยงรูดต่อตามภูมิภาค วิตกสถานการณ์จีน-สหรัฐฯระอุ
SET เสี่ยงรูดต่อตามภูมิภาค วิตกสถานการณ์จีน-สหรัฐฯระอุ
22 พ.ค. 2563

นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยเช้านี้คาดว่าจะแกว่งไซด์เวย์ให้น้ำหนักทางลงเล็กน้อย เช่นเดียวกับตลาดหุ้นในภูมิภาคเอเชียที่เช้านี้ติดลบกันเป็นส่วนใหญ่ โดยเฉพาะตลาดหุ้นฮ่องกงจะติดลบมากกว่าตลาดอื่น จากสถานการณ์ระหว่างสหรัฐและจีนที่ตึงเครียดขึ้น
โดยทางวุฒิสภาสหรัฐผ่านร่างกฎหมายซึ่งอาจทำให้บริษัทสัญชาติจีนที่จดทะเบียนซื้อขายในตลาดหุ้นสหรัฐถูกถอดออกจากตลาด และทางประธานาธิบดีสหรัฐ โดนัลด์ ทรัมป์ ออกมาขู่ว่าสหรัฐจะตอบโต้จีนอย่างรุนแรง หากจีนออกกฎหมายความมั่นคงในฮ่องกงเพื่อจัดการกับกลุ่มผู้ชุมนุมประท้วง ปัจจัยดังกล่าวนี้ทำให้สถานการณ์การค้าระหว่างสหรัฐฯ และจีนตึงเครียดขึ้นด้วย
อย่างไรก็ดี ตลาดบ้านเรายังได้แรงหนุนจากแรงซื้อของนักลงทุนสถาบันในประเทศ  และการเปิดเศรษฐกิจ รวมถึงจำนวนผู้ติดเชื้อไวรัสโควิด-19 ในไทยก็ทำการควบคุมได้ดีกว่าประเทศอื่นทั่วโลก
พร้อมให้แนวรับ 1,315-1,305 จุด ส่วนแนวต้าน 1,330-1,335 จุด
 
 